ระเบียบกระทรวงสาธารณสุข ว่าด้วยข้อจำกัดและเงื่อนไขในการประกอบโรคศิลปะของผู้ประกอบโรคศิลปะสาขาจิตวิทยาคลินิก พ.ศ. 2555 
ระเบียบกระทรวงสาธารณสุข
ระเบียบกระทรวงสาธารณสุข
ว่าด้วยข้อจำกัดและเงื่อนไขในการประกอบโรคศิลปะ
ของผู้ประกอบโรคศิลปะสาขาจิตวิทยาคลินิก
พ.ศ. ๒๕๕๕
 

อาศัยอำนาจตามความในมาตรา ๗ และมาตรา ๓๗
แห่งพระราชบัญญัติการประกอบโรคศิลปะ พ.ศ. ๒๕๔๒
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๓๓ มาตรา ๓๔ มาตรา ๔๑ มาตรา ๔๓ และมาตรา ๔๕ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงสาธารณสุขโดยคำแนะนำของคณะกรรมการการประกอบโรคศิลปะออกระเบียบไว้ดังนี้

ข้อ ๑ ระเบียบนี้เรียกว่า
ระเบียบกระทรวงสาธารณสุข
ว่าด้วยข้อจำกัดและเงื่อนไขในการประกอบโรคศิลปะของผู้ประกอบโรคศิลปะสาขาจิตวิทยาคลินิก
พ.ศ. ๒๕๕๕

ข้อ ๒ ให้ผู้ประกอบโรคศิลปะสาขาจิตวิทยาคลินิก
ประกอบโรคศิลปะเกี่ยวกับการตรวจวินิจฉัยทางจิตวิทยาคลินิก
ด้วยเครื่องมือหรืออุปกรณ์ทดสอบทางจิตวิทยาคลินิกตามประกาศกระทรวงสาธารณสุขและตามมาตรฐานการประกอบโรคศิลปะสาขาจิตวิทยาคลินิก
รวมทั้งประเมินปัญหาทางสุขภาพจิตและจิตเวช ดังต่อไปนี้
(๑) ด้านเชาวน์ปัญญา
(๒) ด้านพัฒนาการ
(๓) ด้านความบกพร่องทางการเรียน
(๔) ด้านบุคลิกภาพ
(๕) ด้านประสาทจิตวิทยา
(๖) ด้านปัญหาทางสุขภาพจิตและจิตเวชอื่น ๆ

ข้อ ๓ ให้ผู้ประกอบโรคศิลปะสาขาจิตวิทยาคลินิก
ประกอบโรคศิลปะเกี่ยวกับการบำบัดทางจิตวิทยาและฟื้นฟูสภาพจิตใจ
ผู้ที่มีปัญหาสุขภาพจิตและจิตเวช ปัญหาครอบครัวและปัญหาคู่สมรส ปัญหาพัฒนาการ
พฤติกรรม และอารมณ์
ด้วยวิธีการทางจิตวิทยาคลินิกตามมาตรฐานการประกอบโรคศิลปะสาขาจิตวิทยาคลินิก
ดังต่อไปนี้
(๑) การบำบัดทางจิตวิทยาด้วยจิตบำบัดรายบุคคลและแบบกลุ่ม
(๒) พฤติกรรมบำบัด
การปรับเปลี่ยนพฤติกรรมและการบำบัดกระบวนการคิดและพฤติกรรม
(๓) การให้การปรึกษาทางจิตวิทยา
(๔) การฟื้นฟูสภาพจิตใจ

ข้อ ๔ ให้ผู้ประกอบโรคศิลปะสาขาจิตวิทยาคลินิก
ประกอบโรคศิลปะเกี่ยวกับการส่งเสริม การดูแลสุขภาพจิต
และป้องกันปัญหาสุขภาพจิตแก่กลุ่มเสี่ยงและประชาชน
ในชุมชนและสังคมในภาวะปกติและวิกฤติด้วยวิธีการเฉพาะทางด้านจิตวิทยาคลินิก
ตามมาตรฐานการประกอบโรคศิลปะสาขาจิตวิทยาคลินิก

ข้อ ๕ ให้ผู้ประกอบโรคศิลปะสาขาจิตวิทยาคลินิก
ต้องผ่านการอบรมเกี่ยวกับการใช้เครื่องมือและวิธีการตรวจวินิจฉัย บำบัด
และฟื้นฟูสมรรถภาพทางจิตใจด้วยเครื่องมือ
และวิธีการทางจิตวิทยาคลินิกที่มีคุณภาพหรือมาตรฐานที่ผ่านการพัฒนาขึ้นใหม่

ข้อ ๖ ให้ปลัดกระทรวงสาธารณสุขเป็นผู้รักษาการ
และมีอำนาจวินิจฉัยชี้ขาดในกรณีที่มีปัญหาเกี่ยวกับการปฏิบัติตามระเบียบนี้

ข้อ ๗[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๓ เมษายน พ.ศ. ๒๕๕๕
วิทยา บุรณศิริ
รัฐมนตรีว่าการกระทรวงสาธารณสุข










ปริยานุช/ผู้จัดทำ
๑๕ พฤษภาคม
๒๕๕๕

ชาญ/ผู้ตรวจ
๑๘ พฤษภาคม
๒๕๕๕

















































[๑] ราชกิจจานุเบกษา
เล่ม ๑๒๙/ตอนพิเศษ ๗๙ ง/หน้า ๑/๑๑ พฤษภาคม ๒๕๕๕